Det Europæiske Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af direktiv 94/35/EF om sødestoffer til brug i levnedsmidler"

(KOM(2002) 375 endelig - 2002/0152 (COD))

(2003/C 85/09)

Rådet for Den Europæiske Union besluttede den 24. juli 2002 under henvisning til EF-traktatens artikel 95 at anmode om Det Europæiske Økonomiske og Sociale Udvalgs udtalelse om det ovennævnte emne.

Det forberedende arbejde henvistes til EØSU's Faglige Sektion for Landbrug, Udvikling af Landdistrikterne og Miljø, som udpegede John Donnelly til ordfører. Sektionen vedtog sin udtalelse den 29. oktober 2002.

Det Europæiske Økonomiske og Sociale Udvalg vedtog på sin 395. plenarforsamling den 11. og 12. december 2002, mødet den 11. december, følgende udtalelse med 101 stemmer for og 6 hverken for eller imod.

1. Resumé af Kommissionens forslag

1.1. Rammedirektiv 89/107/EØF om tilsætningsstoffer til levnedsmidler fastsætter, at der skal vedtages særdirektiver med henblik på at harmonisere anvendelsen af forskellige kategorier tilsætningsstoffer i levnedsmidler. Direktiv 94/35/EF om sødestoffer til brug i levnedsmidler indeholder en liste over de sødestoffer, det er tilladt at anvende, de levnedsmidler, de må anvendes i, og betingelserne herfor.

1.2. Direktivet blev vedtaget i juni 1994 og ændret første gang i 1996. Det må nu tilpasses i lyset af den senere tekniske og videnskabelige udvikling.

1.3. De foreslåede ændringer af direktivet går først og fremmest ud på følgende:

1.3.1. Tilladelse af to nye sødestoffer: sucralose og salt af aspartam og acesulfam.

- Sucralose er et sødestof, der fremstilles ved styret chlorering af saccharose, og det er ca. 500-600 gange sødere end sukker. Det er nu godkendt i en række andre lande i verden, f.eks. Canada, Australien, Japan og USA. Ifølge producenten har sucralose adskillige særlige fordele i sammenligning med andre allerede tilladte sødestoffer: Smagsprofilen er meget lig sukkers (med mindre bi- og eftersmag af den slags, der ofte findes ved kraftige sødestoffer). Stoffet er stabilt ved fremstillingsprocesser ved høje temperaturer, f.eks. bagning. Det betyder, at forbrugeren kan anvende sødestoffet til hjemmebrug til madlavning og bagning og det lader sig fint blande med sukker.

- Salt af aspartam og acesulfam er et salt af to i forvejen tilladte sødestoffer, aspartam og acesulfam K. Det fremstilles af de to stoffer ved at erstatte acesulfam K's kaliumion med aspartam. Den Videnskabelige Komité for Levnedsmidler har vurderet dets sikkerhed og konkluderet, at dets anvendelse ikke giver anledning til yderligere sikkerhedsbetragtninger. En af de særlige fordele, som stoffet har ifølge producenten, er, at de sødestoffer, der er bestanddele, ikke kan adskilles. Det medfører en mere stabil produktkvalitet. Saltet foreslås anvendt i levnedsmiddelkategorier, hvor både aspartam og acesulfam K er tilladt.

1.3.2. Nedsættelse af den maksimale anvendelsesdosis for cyklamater ved at forbyde eller reducere anvendelse heraf i visse levnedsmiddelkategorier.

1.3.3. Det foreslås, at Kommissionen får beføjelse til at afgøre, om et givet stof er et sødestof som omhandlet i direktivet.

2. Generelle bemærkninger

2.1. EØSU bifalder Kommissionens forslag, som blandt andet vedrører tilladelse af to nye sødestoffer. Da producenterne - drevet af forbrugernes efterspørgsel, men også på baggrund af medicinsk rådgivning - har udviklet nye sødestoffer, er det i betragtning af vurderingerne fra Den Videnskabelige Komité for Levnedsmidler kun rimeligt, at listen over sødestoffer opdateres.

2.2. EØSU anerkender, at kraftige sødestoffer er til gavn for forbrugere, der ønsker at nedsætte deres sukker- eller kalorieindtagelse, og for diabetikere. En tilladelse af to nye sødestoffer har den fordel, at forbrugerne og fødevarebranchen kan vælge mellem flere forskellige sødestoffer og dermed nedbringe indtagelsen af de enkelte sødestoffer.

2.3. EØSU understreger betydningen af, at anvendelsen af tilsætningsstoffer reguleres ens i EU. Dermed sikres forbrugeren større valgfrihed og større fødevaresikkerhed.

3. Særlige bemærkninger

3.1. EØSU udtrykker tilfredshed med, at de to nye tilsætningsstoffer gør fødevarebranchen i stand til at producere et større udvalg af energireducerede produkter, og at sødestofferne kan anvendes til hjemmebrug til madlavning og bagning.

3.2. EØSU efterlyser sikkerhed for, at den acceptable daglige indtagelse, som Den Videnskabelige Komité for Levnedsmidler har fastsat, ikke overskrides med de foreslåede ændringer af anvendelsen af cyklamater.

3.3. EØSU støtter beslutningen om at give Kommissionen beføjelse til at afgøre, om et givet stof er et sødestof som omhandlet i direktiv 94/35/EF, da det allerede er tilfældet i forbindelse med andre tilsætningsstoffer til levnedsmidler.

3.4. EØSU støtter fuldt ud Kommissionens tætte overvågning af sødestoffers anvendelse og især valget af en positivliste, som direktivet om sødestoffer er baseret på(1). Dog ønsker udvalget at gentage en kommentar fra sin udtalelse om den første ændring af sødestofdirektivet(2). EØSU satte dengang samme spørgsmålstegn ved det hensigtsmæssige i at anvende den fælles beslutningsprocedure til ikke alene at ændre listen over sødestoffer, men også listen over alle levnedsmidler, som disse sødestoffer må anvendes i, i betragtning af den tid og energi, det kræver.

3.5. I denne sammenhæng er EØSU tilfreds med, at Kommissionen - med henblik på den planlagte revision af rammedirektiv 89/107/EØF i slutningen af 2002 - er ved at undersøge muligheden for at anvende udvalgsprocedurer i forbindelse med ændring af levnedsmiddelbilagene.

4. Konklusioner

4.1. EØSU udtrykker tilfredshed med, at Den Videnskabelige Komité for Levnedsmidler har vurderet, at de to stoffer kan anvendes som sødestoffer, og konkluderet, at de ikke giver anledning til betænkeligheder vedrørende sikkerheden.

4.2. EØSU støtter Kommissionens forslag om anvendelsen af disse sødestoffer, så de kan tillades på EU-plan.

4.3. EØSU ønsker at understrege, at det er vigtigt, at medlemsstaterne og Kommissionen via Den Europæiske Fødevaresikkerhedsautoritet foretager en løbende overvågning af sødestoffer for at sikre den højest mulige standard for fødevaresikkerhed.

Bruxelles, den 11. december 2002.

Roger Briesch

Formand for

Det Europæiske Økonomiske og Sociale Udvalg

(1) Ifølge positivlisteprincippet er kun de sødestoffer, der er opført i direktivets bilag, tilladte.

(2) EFT C 174 af 17.6.1996.